FI Euroopan unionin virallinen lehti C 66/16

Ilmoitus Taiwanista peräisin olevien kirjoitettavien CD-levyjen tuontiin sovellettavien polkumyyntitoimenpiteiden osittaisen välivaiheen tarkastelun ja Intiasta peräisin olevien kirjoitettavien CD-levyjen tuontiin sovellettavien tasoitustoimenpiteiden osittaisen välivaiheen tarkastelun vireillepanosta

(2007/C 66/07)

Komissio on omasta aloitteestaan päättänyt panna vireille Taiwanista peräisin olevien kirjoitettavien CD-levyjen tuontiin sovellettavien polkumyyntitoimenpiteiden osittaisen välivaiheen tarkastelun polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’polkumyynnin perusasetus’, 11 artiklan 3 kohdan nojalla ja Intiasta peräisin olevien kirjoitettavien CD-levyjen tuontiin sovellettavien tasoitustoimenpiteiden osittaisen välivaiheen tarkastelun muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 6 päivänä lokakuuta 1997 annetun neuvoston asetuksen (EY) N:o 2026/97 (2), jäljempänä ’tukien vastainen perusasetus’, 19 artiklan nojalla.

Tarkasteluissa selvitetään ainoastaan sitä, onko toimenpiteiden jatkaminen yhteisön edun vastaista vai ei.

1. Tuote

Tarkasteltavana olevana tuotteena ovat Taiwanista ja Intiasta peräisin olevat kirjoitettavat CD-levyt (CD-R-levyt), jäljempänä ’tarkasteltavana oleva tuote’, jotka luokitellaan tällä hetkellä CN-koodiin ex 8523 40 11. Tämä CN-koodi annetaan ainoastaan ohjeellisena.

2. Voimassa olevat toimenpiteet

Tällä hetkellä voimassa olevat toimenpiteet ovat Taiwanista peräisin olevien kirjoitettavien CD-levyjen tuontia koskevalla neuvoston asetuksella (EY) N:o 1050/2002 (3) käyttöön otettu lopullinen polkumyyntitulli ja Intiasta peräisin olevien kirjoitettavien CD-levyjen tuontia koskevalla neuvoston asetuksella (EY) N:o 960/2003 (4) käyttöön otettu lopullinen tasoitustulli.

3. Tarkastelun perusteet

Komission käytettävissä olevista tiedoista käy ilmi, että yhteisön markkinat ovat muuttuneet niiden tutkimusajanjaksojen jälkeen, joita käytettiin voimassa olevien toimenpiteiden käyttöönottoon johtaneissa tutkimuksissa, joten toimenpiteiden soveltaminen ei ehkä enää ole yhteisön edun mukaista. Komissio tuli Kiinan tasavallasta, Hongkongista ja Malesiasta peräisin olevien CD-levyjen tuontia koskevassa polkumyyntitutkimuksessaan siihen tulokseen, ettei olisi yhteisön edun mukaista ottaa käyttöön kyseisistä maista tapahtuvaa tuontia koskevia toimenpiteitä. (5) Näissä olosuhteissa on aiheellista tarkastella, onko voimassa olevia toimenpiteitä tarpeen edelleen soveltaa, ja asiasta tehtävää päätöstä on mahdollisesti sovellettava taannehtivasti 4. marraskuuta 2006 alkaen eli siitä päivästä, jona julkaistiin päätös Kiinan kansantasavallasta, Hongkongista ja Malesiasta peräisin olevien kirjoitettavien CD-levyjen tuontia koskevan polkumyyntitutkimuksen päättämisestä.

4. Menettely

Kuultuaan neuvoa-antavaa komiteaa komissio on päättänyt, että on olemassa riittävä näyttö osittaisten välivaiheen tarkastelujen vireille panemiseksi, mistä syystä komissio panee polkumyynnin perusasetuksen 11 artiklan 3 kohdan mukaisesti vireille Taiwanista peräisin olevien kirjoitettavien CD-levyjen tuontiin sovellettavia polkumyyntitoimenpiteitä koskevan tarkastelun ja tukien vastaisen perusasetuksen 19 artiklan mukaisesti vireille Intiasta peräisin olevien kirjoitettavien CD-levyjen tuontiin sovellettavien tasoitustoimenpiteiden tarkastelun, joista molemmat rajoittuvat yhteisön edun tarkasteluun.

a) Kyselylomakkeet

Saadakseen tutkimuksessaan tarvitsemansa tiedot komissio lähettää kyselylomakkeet yhteisön tuottajille, tuojille, käyttäjille, vientiä harjoittaville tuottajille Taiwanissa ja Intiassa ja kyseessä olevien viejämaiden viranomaisille. Nämä tiedot ja asiaa tukeva näyttö on toimitettava komissiolle 5 kohdan a alakohdassa asetetussa määräajassa.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan kyselylomaketta täydentäviä tietoja ja esittämään asiaa tukeva näyttö. Nämä tiedot ja asiaa tukeva näyttö on toimitettava komissiolle 5 kohdan a alakohdassa asetetussa määräajassa.

Komissio voi myös kuulla asianomaisia osapuolia, jos ne pyytävät sitä ja osoittavat, että niiden kuulemiseen on olemassa erityisiä syitä. Tämä pyyntö on esitettävä 5 kohdan b alakohdassa asetetussa määräajassa.

5. Määräajat

a) Osapuolten ilmoittautuminen, kyselylomakkeiden palauttaminen ja muiden tietojen toimittaminen

Jotta asianomaisten osapuolten huomautukset voitaisiin ottaa tutkimuksessa huomioon, niiden on ilmoittauduttava komissiolle, esitettävä näkökantansa ja toimitettava täytetyt kyselylomakkeet tai muut tiedot 40 päivän kuluessa tämän ilmoituksen julkaisemisesta Euroopan unionin virallisessa lehdessä, jollei toisin ilmoiteta. On syytä huomata, että useimpien perusasetuksessa säädettyjen menettelyjä koskevien oikeuksien käyttö edellyttää osapuolen ilmoittautumista edellä mainitussa määräajassa.

b) Osapuolten kuuleminen

Asianomaiset osapuolet voivat myös esittää komissiolle kuulemispyynnön samassa 40 päivän määräajassa.

6. Kirjalliset huomautukset, täytetyt kyselylomakkeet ja kirjeenvaihto

Asianomaisten osapuolten on esitettävä kaikki huomautuksensa ja pyyntönsä kirjallisina (ei sähköisessä muodossa, jollei toisin ilmoiteta), ja niissä on oltava asianomaisen osapuolen nimi, osoite, sähköpostiosoite sekä puhelin- ja faksinumero. Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, kyselyvastaukset ja kirjeenvaihto on varustettava merkinnällä ”Limited” (6), ja niihin on liitettävä polkumyynnin perusasetuksen 19 artiklan 2 kohdan mukaisesti ja tukien vastaisen perusasetuksen 29 artiklan 2 kohdan mukaisesti ei-luottamuksellinen toisinto, joka varustetaan merkinnällä ”FOR INSPECTION BY INTERESTED PARTIES ”(asianomaisten tarkasteltavaksi).

Komission yhteysosoite:

European Commission Directorate General for Trade Directorate B Office: J -79 5/16 B-1049 Brussels Faksi: (32-2) 295 65 05

7. Yhteistyöstä kieltäytyminen

Jos jokin asianomainen osapuoli kieltäytyy antamasta tai ei muutoin toimita tarvittavia tietoja määräajassa tai merkittävällä tavalla vaikeuttaa tutkimusta, päätelmät, jotka voivat olla myönteisiä tai kielteisiä, voidaan tehdä käytettävissä olevien tietojen perusteella polkumyynnin perusasetuksen 18 artiklan ja tukien vastaisen perusasetuksen 28 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan polkumyynnin perusasetuksen 18 artiklan ja tukien vastaisen perusasetuksen 28 artiklan mukaisesti käyttää käytettävissä olevia tietoja. Jos asianomainen osapuoli ei toimi yhteistyössä tai toimii yhteistyössä vain osittain ja tämän vuoksi käytetään käytettävissä olevia tietoja, lopputulos voi olla osapuolen kannalta epäedullisempi kuin jos se olisi toiminut yhteistyössä.

8. Tutkimuksen aikataulu

Tutkimus saatetaan päätökseen polkumyynnin perusasetuksen 11 artiklan 5 kohdan ja tukien vastaisen perusasetuksen 22 artiklan mukaisesti 15 kuukauden kuluessa tämän ilmoituksen julkaisemisesta Euroopan unionin virallisessa lehdessä.

(1) EYVL L 56, 6.3.1996, s. 1. Asetus sellaisena kuin se on viimeksi muutettuna neuvoston asetuksella (EY) N:o 2117/2005 (EUVL L 340, 23.12.2005, s. 17).

(2) EYVL L 288, 21.10.1997, s. 1. Asetus sellaisena kuin se on viimeksi muutettuna asetuksella (EY) N:o 461/2004 (EUVL L 77, 13.3.2004, s. 12).

(3) EYVL L 160, 18.6.2002, s. 2.

(4) EUVL L 138, 5.6.2003, s. 1.

(5) Ks. komission päätöksen 2006/753/EY johdanto-osan 116 kappale (EUVL L 305, 4.11.2006, s. 15).

(6) Tämä tarkoittaa asiakirjan olevan ainoastaan sisäiseen käyttöön. Se on suojattu Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan nojalla. Se on polkumyynnin perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tai tukien vastaisen perusasetuksen 29 artiklassa ja tukia ja tasoitustoimenpiteitä koskevan WTO-sopimuksen 12 artiklassa tarkoitettu luottamuksellinen asiakirja.